American International Group
Store norske leksikon,Økonomi og næringsliv,Bank og finans,Internasjonale bank- og forsikringsbedrifter
American International Group er et amerikansk forsikringskonsern med hovedkontor i New York. Det er et av verdens største, med aktivitet i rundt 130 land innen forsikring og finansielle tjenester, i Norge fra 1986. AIG har overtatt blant annet konkurrentene American General og HSB Group.
AIG har en særlig lang historie i Øst-Asia, spesielt Kina, hvor forløperen American Asiatic Underwriters ble dannet i Shanghai i 1919 av Cornelius Starr med livsforsikring som hovedaktivitet. Selskapet måtte trekke seg ut av det kinesiske markedet etter andre verdenskrig, men vendte tilbake i 1993. I 1960-årene ble AIG overtatt av Maurice Greenberg, som satt som konsernsjef til 2005, da han ble tvunget til å gå av.AIG etablerte virksomhet i Norge i 1985 og tilbyr forsikringsløsninger gjennom selskapet AIG Europe Limited, rettet mot det norske bedriftsmarkedet. Selskapet ble hardt rammet under finanskrisen i 2008 og ble tilført inntil 85 milliarder amerikanske dollar i ekstra kreditt av den amerikanske sentralbanken (Federal Reserve) mot en statlig eierandel på cirka 80 prosent. Myndighetene solgte seg gradvis ut av selskapet fram mot 2012. Les mer i Store norske leksikon forsikring